লক্ষ্য লক্ষ্য কালো মাথার ভিড়। মাঝে মাঝেই চটেছেন দিদি। মঞ্চ থেকেই কর্মী সমর্থকদের ধমকও দিয়েছেন, "আপনারা বসুন। উঠে দাঁড়াবেন না। আমি সি সি টিভি ক্যামেরায় সব নজর রাখছি"। ভিড় যে উপচে পড়বেই জানা ছিল পুলিসেরও। একটা সময় পুলিসের উদ্দেশ্যে বললেন, "আপনাদের বারবার করে বলেছি, ধর্মতলাটা খেয়াল রাখুন"। তারপরও কি করে ভুল হল? এত মানুষের ভিড়ে মোতায়েন হাজারো পুলিসের মধ্যে মহিলা পুলিস হাতে গণা কয়েকজন। ছিলেন আইপিএস দেবস্মিতা দাস। ছিলেন আরও অনেকেই। কিন্তু তাতেও শেষ রক্ষা হল না। ভিড়ের মধ্যে মহিলাদেরকে সামলাতে এগিয়ে এলেন কর্তব্যরত পুলিসের কয়েকজন। প্রথমে ব্যারিকেডের ধাক্কা, পরে দড়ি দিয়ে ভিড় সামলাতে গিয়ে মহিলার গায়ের ওপরই তুলে দিলেন দড়ি। ভিড় থেকে হঠাৎ মুখ বাড়িয়ে মহিলা জানায়, 'হাম দিদিকে সাথ বাত করেঙ্গে'। কোনও রকম কর্ণপাত করলেন না কেউই। তারপর আরও একবার বললেন, "আমি দিদির সঙ্গে কথা বলব"। এরপরই বেজায় চটে যান কর্তব্যরত পুলিস অফিসাররা। ওই মহিলাকে সামাল দিতে ডাকলেন না কোনও মহিলা পুলিসকে। উল্টে নিজেই মহিলার গায়ে তুলে দিলেন দড়ি। রাজধর্ম পালন করতে গিয়ে প্রজাদের ওপরই নিজেদের শাসনের চাবিকাঠি ঘুরিয়েছে পুলিস, এই অভিযোগ নতুন নয়। কিন্তু এহেন আচরণে কিছু ক্ষেত্রে পুলিসের অতি তৎপরতায় স্তম্ভিত প্রশাসনেরই এক অংশ।